Opgewonde oor my dorp – toortsie.com
Opgewonde oor my dorp
Mei 27, 2018 Mei 29, 2018 ~ Toortsie
Vergun my asseblief die geleentheid om 'n bietjie opgewonde te wees oor my dorp. Ja, ook ons dorp het, net soos ander dorpe, ook sy ongemaklikhede, maar ek is trots op my dorp.
Bredasdorp is bekend as 'n 'omgeedorp' en ons doen dit op verskillende maniere. Ons is betrokke by baie uitreikaksies, in ons dorp, in ons land en ook internasionaal. Hier is baie verskillende denominasies van kerke en dis een van die dinge waaroor ek baie opgewonde is, dat hier samewerking tussen soveel van die verskillende kerke is.
Ons het pas 'n Christusfees gehad, wat interkerklik is, wat 'n uitreikgeleentheid in die dorp en omgewing is, wat weer baie goed afgeloop is. Dit is afgesluit met 'n interkerklike feesdiens in die NG Kerk gebou, en sjoe!, wat 'n voorreg was dit nie om daar te kon wees nie. Die welbekende Riekert Botha was die spreker, maar saam met hom was Joseph Mgeni van die Bet-El gemeente. Die orkes was, as ek reg is, van die AGS kerk. As ek rondgekyk het, het ek sommer naby aan my die VGK, die NG Kerk en nog ander kerke se predikers gesien. Wat 'n genade! Saam as dorp het ons die Here geloof.
Die opeenvolgende week het ons Pinkster gehad, wat ek ongelukkig nie kon bywoon nie, Ek weet dat dit ook 'n geseënde week sou wees. Die Pinksterweek is afgeluit met die Pinksterfees, wat by ons 'n ekstra spesiale fees was, omdat daar 'n baie groot mylpaal bereik is: Daardie dag is die VGK en die NGK amptelik saamgevoeg tot een saamgevoegde gemeente. Ek is regtig trots hierop, dis iets waaraan ons nou al vir baie jare werk. Dit is 'n groot stap in ons pad na eenwording. Ek glo regtig dat, elke keer wat ons 'n nuwe kerkie stig, afstig, wegbreek, ons die Koninkryk in nog kleiner stukkies knip, maar wanneer ons dit regkry om saam te werk, ons soveel meer bereik. Jan Fielies het so mooi hieroor geskryf. Ons vier dit dat ons eenheid nie in ons eendersheid lê nie, maar juis in ons andersheid, aldus Jan Fielies.
(Foto geleen op Facebook: Die Bredasdorp Gemeente)
Die feestelikheid duur voort en vandag was dit die voorstelling van ons lidmate en die doop van 'n nuwe bekeerling. Daar is rede om fees te vier!
Ja, ons het nog ver om te gaan, maar as ek terugkyk, kyk ek met dankbaarheid en sien hoe ons reeds gegroei het, hoe ver ons reeds beweeg het, in afhanklikheid van God. Ek is trots en dankbaar om deel van Die Bredasdorp Gemeente van die NG Kerk en die VG Kerk te wees.
Posted in Geleefde Christenskap	NG Kerk BredasdorpVG Kerk Bredasdorp
‹ PreviousMy grootste vrees
Next ›Kameel – Deur die venster – Charlotte
9 thoughts on "Opgewonde oor my dorp"
Mei 27, 2018 om 3:08 nm
Altyd goed as kerke saam kan staan. Eintlik is dit hoogtyd…. saam is ons 'n formidibale (spelling) eenheid teen die vyand…. maar so in stukkies gebreek baie kwesbaar.
Mei 27, 2018 om 5:14 nm
Ja. Die vyand is die duiwel, nie die ander denominasie nie, en dit gaan oor God, nie oor my nie: Oor wat ek kan bydra in die kerk, nie wat ek daar kry nie.
Mei 27, 2018 om 10:16 nm
Jammer ons moes dit mis. Dit is so lekker as almal saam is en die kerk so lekker vol!
Mei 28, 2018 om 3:24 vm
Mei 28, 2018 om 3:52 vm
Toortsie, jy sal onthou ons het Desember heelwat tyd in Bredasdorp spandeer terwyl daar aan ons sleepwaentjie gewerk het, en ek kan twee dinge beaam: 1) Die NG Kerk daar is n pragtige, gewyde gebou, en 2) jy gaan laaaaank soek om nog n dorp met sulke warme omgee mense, van alle kulture, kleure en geure, te kry as wat ons oor daardie 3 dae daar teegekom het.